केई कारणें करी, किश ब’रें परैंत श्री रघुनाथ कम्पनी त्रुट्टी गेई। ते मते चिरै तोड़ी कोई दूई क्लब जां कम्पनी नेई बनी सकी। हां इस गभले दौर इच जम्मू च किश पेशावर थियेट्रिकन कम्पनियां- दिन्यू एलाफ्रेड पारसी थियेट्रिकल ते पालीवाल, दि थियेट्रिकल कम्पनी ते जती बख्श थियेट्रिकल कम्पनी आदि कदें-कदें फेरा पांदियां रेहियां। इनें कम्पनियें पर बदेशी मंडुए दा काफी प्रभाव हा। ए लोक लगभग हर थाह्‌र अपना टैम्परेली मंडुआ खडेरदे हे। पर ओ मंडुए बड़े आलीशान होंदे हे। मैह्‌ल, दरबार, बजार, बगीचा, प्हाड़ ते कट-जंगल आदि दे नौ-दस्स परदे दे पूरे सैट लगे दे होंदे हे। इनें कम्पनियें दा ट्रासंफर सीन दिक्खियै अकल दंग रेही जन्दी ही। कट जंगल दा सीन जिस बेलै पटाके दी अचानक छड़े उप्पर राज-दरबार इच बदली जन्दा तां म्हातड़ें गी इंयां सेही होंदा हा जे नग्गर गै कुसै धुरी फिरी गेआ ऐ।